L-UE dalwaqt ser ikollha fis-seħħ sistema ta' klassifikazzjoni komuni biex tħeġġeġ l-investiment privat fit-tkabbir sostenibbli u tikkontribwixxi għal ekonomija b'impatt newtrali fuq il-klima. Illum l-ambaxxaturi għall-UE wrew l-approvazzjoni tagħhom għal qbil politiku li ntlaħaq bejn il-presidenza Finlandiża tal-Kunsill u l-Parlament Ewropew dwar sistema ta' klassifikazzjoni fl-UE kollha, jew "tassonomija", li ser tipprovdi lin-negozji u lill-investituri b'lingwaġġ komuni biex jidentifikaw liema attivitajiet ekonomiċi jistgħu jitqiesu bħala ambjentalment sostenibbli. It-tassonomija ser tippermetti lill-investituri jorjentaw mill-ġdid l-investimenti tagħhom lejn teknoloġiji u negozji aktar sostenibbli. Ser tkun strumentali biex l-UE ssir newtrali għall-klima sal-2050 u tilħaq il-miri tal-ftehim ta' Pariġi għall-2030. Dawn jinkludu tnaqqis ta' 40% fl-emissjonijiet ta' gassijiet b'effett ta' serra li, biex jinkiseb, il-Kummissjoni tistma li l-UE trid ixxejjen diskrepanza fl-investiment ta' madwar EUR 180 biljun fis-sena. L-għanijiet tal-Ftehim ta' Pariġi dwar il-Klima mhux ser jintlaħqu bl-użu tal-fondi pubbliċi biss. Għandna bżonn spinta mill-ekonomija kollha, inkluż is-swieq finanzjarji u kapitali, biex tiġi appoġġata t-tranżizzjoni. Il-qbil tal-lum ser ikun kruċjali biex il-flus jiġu ridiretti lejn investimenti f'setturi sostenibbli. Katri Kulmuni, ministru għall-finanzi tal-Finlandja Bħalissa, m'hemm l-ebda sistema ta' klassifikazzjoni komuni fil-livell tal-UE jew fil-livell globali li tiddefinixxi x'inhi attività ekonomika ambjentalment sostenibbli. Ir-regolament propost għandu l-għan li jindirizza żewġ sfidi: inaqqas il-frammentazzjoni li tirriżulta minn inizjattivi u prattiki nazzjonali bbażati fuq is-suq; inaqqas il-"greenwashing", jiġifieri l-prattika tal-kummerċjalizzazzjoni ta' prodotti finanzjarji bħala "ekoloġiċi" jew "sostenibbli", meta fil-fatt ma jissodisfawx l-istandards ambjentali bażiċi. Il-qafas futur ser ikun imsejjes fuq sitt għanijiet ambjentali tal-UE: il-mitigazzjoni tat-tibdil fil-klima; l-adattament għat-tibdil fil-klima; l-użu sostenibbli u l-protezzjoni tal-ilma u r-riżorsi tal-baħar; transizzjoni għal ekonomija ċirkolari; il-prevenzjoni u l-kontroll tat-tniġġis; u il-protezzjoni u r-restawr tal-bijodiversità u l-ekosistemi. Sabiex l-attivitajiet ekonomiċi jikkwalifikaw bħala ambjentalment sostenibbli, dawn ser ikollhom jissodisfaw ir-rekwiżiti li ġejjin: jikkontribwixxu sostanzjalment għal mill-inqas wieħed mis-sitt objettivi ambjentali elenkati hawn fuq; ma jagħmlux ħsara sinifikanti lil ebda objettiv ambjentali; jitwettqu f'konformità mas-salvagwardji soċjali minimi; jikkonformaw ma' "kriterji tekniċi ta' skrinjar" speċifiċi. L-investiment fil-faħam mhux ser jitqies ambjentalment sostenibbli. Il-qbil iżomm il-kunċett li għandha tinżamm pożizzjoni newtrali fir-rigward ta' forom differenti ta' enerġija, sakemm dawn jiġġeneraw livell baxx ta' emissjonijiet ta' gassijiet b'effett ta' serra. It-tassonomija ser tinkludi wkoll żewġ sottokategoriji ta' attivitajiet "abilitanti" u "tranżizzjonali". Ser ikun hemm obbligu li jiġi żvelat, għal kull prodott finanzjarju, il-proporzjon investit f'dawk l-attivitajiet favorevoli u tranżizzjonali. Fuq din il-bażi, il-Kummissjoni ser tingħata l-kompitu li tistabbilixxi l-klassifikazzjoni attwali billi tiddefinixxi kriterji tekniċi ta' skrinjar, fl-għamla ta' atti delegati, għal kull għan u settur ambjentali rilevanti rispettivament. Il-Kummissjoni ser tiġi assistita minn grupp ta' esperti tekniċi, il-"pjattaforma dwar finanzi sostenibbli", li ser ikollha l-mandat li tagħti parir għall-iżvilupp u r-reviżjoni tal-kriterji tekniċi ta' skrinjar kif ukoll teżamina kemm huma faċli biex jintużaw. Il-pjattaforma ser tagħti parir ukoll lill-Kummissjoni dwar il-ħtieġa li jiġu indirizzati għanijiet oħra, u li tanalizza l-impatt tagħhom f'termini tal-ispejjeż u l-benefiċċji potenzjali tal-applikazzjoni tagħhom. Barra minn hekk, il-Kummissjoni ser tingħata pariri minn grupp ta' esperti magħmul minn esperti tal-istati membri dwar l-adegwatezza tal-kriterji tekniċi ta' skrinjar u l-approċċ li tieħu l-Kummissjoni għal dawn il-kriterji. It-tassonomija għall-mitigazzjoni tat-tibdil fil-klima u l-adattament għat-tibdil fil-klima għandha tiġi stabbilita sa tmiem l-2020, sabiex tiġi żgurata l-applikazzjoni sħiħa tagħha sa tmiem l-2021. Għall-erba' għanijiet l-oħra, it-tassonomija għandha tiġi stabbilita sa tmiem l-2021 għal applikazzjoni sa tmiem l-2022. Passi li jmiss: Ir-regoli l-ġodda ser jiġu adottati formalment mill-Kunsill u l-Parlament wara r-reviżjoni legali u lingwistika tat-test, skont il-proċedura ta' "qbil bikri fit-tieni qari". Test tal-qbil politiku Il-paġna web tal-Kummissjoni dwar finanzi sostenibbli